Nuus 08:00 – Bulletin
Suid-Afrika teken 887 nuwe Covid-19 gevalle aan
NUUSFLITS NUUSAGENTSKAP 21 November 8 vm
# Die leier van die DA John Steenhuisen sê die party sal nie in 'n koalisie saam met die EFF gaan nie
# Die Geslagsgelykheidkommissie ondersoek die herverkiesing van Kannaland se verkragter-burgemeester
# En rugby, Engeland sit die Bokke ore aan op Twickenham
# Die Demokratiese Alliansie sal hom nie by enige koalisie aansluit waarby die EFF in die Johannesburg of Tshwane-metro's betrokke is nie. Die leier van die DA, John Steenhuisen, sê die party het in 2016 sy lesse geleer tydens 'n koalisie met die EFF. Dit het tot 'n chaotiese en onstabiele regering gelei. Die DA sal Maandag Mpho Phalatse en Randall Williams as moontlike burgemeesters van onderskeidelik Johannesburg en Tshwane voorstel:
Speel klankgreep: ENG Steenheisen EFF
# Die Geslagsgelykheidkommissie het 'n ondersoek begin na die herverkiesing van Jeffrey Donson as burgemeester van die Kannaland plaaslike munisipaliteit, na 'n vorige skuldigbevinding vir verkragting. Die woordvoerder van die kommissie, Javu Baloyi, sê al het die hof destyds Donson se vonnis versag, bly die skuldigbevinding staan. Baloyi sê die kommissie het met die regering en ander belanghebbendes vergader oor hoe die probleem van statutêre verkragting in die land aangespreek kan word:
Speel klankgreep: ENG CGE
# 'n Amerikaanse tiener is onskuldig bevind aan roekelose en opsetlike manslag in 'n voorval waar twee mans verlede jaar in Wisconsin doodgeskiet, en nog een gewond is tydens betogings teen die polisie. Kyle Rittenhouse het aangevoer die skote was uit selfverdediging. In 'n verhoor wat twee weke geduur het, het die jurie hom eenparig onskuldig bevind. Rittenhouse is aangekla van onder andere opsetlike manslag, roekelose manslag, poging tot opsetlike manslag en twee aanklagte van roekelose optrede wat veiligheid in gevaar gestel het.
# Rugby: Engeland het gister die Springbokke op Twickenham met 27-26 verslaan. Die Engelse het die eerste helfte oorheers en teen rustyd met 17-12 voorgeloop. In die tweede helfte het die Bokke beter gevaar, maar met kaptein Siya Kolisi op die kantlyn na 'n geelkaart, het Engeland hul kanse benut en die oorwinning beklink. Vir Engeland het Manu Tuilagi, Freddie Steward en Raffie Quirke oorgeduik, met die res van hul 27 punte danksy Marcus Smith se skopskoen. Makazole Mapimpi het Suid-Afrika se enigste drie gedruk met Handre Pollard, Elton Jantjies en Frans Steyn wat met strafskoppe geslaag het.
# En ten slotte, Afrika se grootste dagga-ekspo loop vandag in die Sandton Konvensie Sentrum in Johannesburg ten einde. Meer as honderd uitstallers is teenwoordig. Ten spyte van die stigma wat aan dagga kleef, ondersoek baie lande die moontlikheid om die bedryf te ondersteun en die ekonomie 'n hupstoot te gee. Die ekspo wil die regering, aandeelhouers en die algemene publiek bewus maak van die voordele van die daggaplant en die vernuwende produkte wat daaruit spruit, bekend te stel. Hieronder tel mediese, finansiële, landbou- en leefstyl-aspekte.